Raförninn ehf

ECR 2018
2018-02-28 - 2018-03-04 | Austria Center Vienna, Bruno-Kreisky-Platz 1, Wien, 1220, Austria
Stærsti viðburður innan myndgreiningar í Evrópu ár hvert er European Congress of Radiology sem haldin er í Vínarborg snemma vors. Ráðstefnan árið 2018 verður dagana 28. febrúar til 4. mars.
Listi yfir íslenskt myndgreiningarfólk sem frést hefur að sé á leið á ECR er hér á raforninn.is
Nánari upplýsingar og skráning eru á vefsíðu ráðstefnunnar.

Íslendingar á ECR 2018
2018-02-28 - 2018-03-04
Hérna er hinn klassíski listi Arnartíðinda yfir Íslendinga sem hefur frést að verði á ECR 2018.

Atvinna: Geislafræðingur - Orkuhúsið
2018-04-06 - 2018-04-21
Röntgen Orkuhús óskar eftir geislafræðingi í fullt starf, reynsla af tölvusneiðmyndarannsóknum æskileg.
Fullt starf telst vinna milli 8 og 17 fjóra daga vikunnar.
Þyrfti að geta hafið störf sem fyrst.
Umsóknarfrestur er til 20. apríl nk.
Áhugasamir mega gjarnan leita upplýsinga hjá Einfríði í 8608856 eða einfridur@rontgen.is eða Arnþóri 8527552, arnthor@rontgen.is
www.rontgen.is

Aðalfundur Félags geislafræðinga
2018-04-23 20:00 - 22:00 UTC | Borgartún 6, Borgartún 6, Reykjavík, 105, Iceland
Félag geislafræðinga heldur aðalfund sinn
mánudaginn 23. apríl 2018,
kl. 20:00,
að Borgartúni 6 í Reykjavík
í stóra fundarsalnum á 3. hæð
Vonast er til að sem allra flestir félagsmenn sjái sér fært að mæta.

Heilbrigðistæknidagurinn 2018
2018-04-26 13:00 - 17:00 | Háskólinn í Reykjavík, Menntavegur 1, Reykjavík, 101, Iceland
Heilbrigðistækidagurinn 2018 verður fimmtudaginn 26. apríl í Háskólanum í Reykjavík.
Yfirskriftin er „Heimkynni hugsunar og drauma. Framfarir í heila og taugarannsóknum.“
Fyrir heilbrigðistæknideginum standa Heilbrigðistæknifélag Íslands, Landspítali og Háskólinn í Reykjavík.
Heilbrigðistæknidagurinn er öllum opinn, án þátttökugjalds, en fólk er beðið að skrá sig á skraning@ru.is
Sjá nánar á vef Landspítala

Diplómadagar námsbrautar í geislafræði
2018-05-24 09:00 - 2018-05-25 09:00 | Háskóli Íslands – Stapi, Sæmundargata 2, Reykjavik, 101, Iceland
Segja má að hinn árlegi diplómadagur námsbrautar í geislafræði hafi tvöfaldast því hann spannar tvo daga þetta árið, fimmtudaginn 24. maí nk. og föstudaginn 25. Vekja má athygli á að öllum áhugasömum er velkomið að koma og fylgjast með útskriftarnemum verja verkefni sín, sjá nánar í auglýsingu.
Diplómadagurinn er haldinn í Stapa, Háskóla Íslands

FG - Framhaldsaðalfundur
2018-06-06 17:00 - 18:00 | Borgartún 6, Borgartún 6, Reykjavík, 105, Iceland
Framhaldsaðalfundur Félags geislafræðinga verður haldinn miðvikudaginn 6. júní 2018
kl. 17.00 – 18.00
í stóra fundarsalnum á 3. hæð í Borgartúni 6, Reykjavík
Fundarefni:
Ákvörðun félagsgjalds
Fjárhagsáætlun
Með kveðju
Stjórn FG
—————————————————
Félag geislafræðinga
Borgartúni 6 – 105 Reykjavík
sími 595 5186
geislar@bhm.is – www.sigl.is

Fyrirlestur á LSH - Aukaverkanir geislameðferðar
2018-09-13 15:00 - 17:00
Marcel van Herk er heimsþekktur eðlisfræðingur á sviði eðlisfræði geislameðferðar og hefur stundað rannsóknir og haldið fyrirlestra um allan heim í áratugi.
Í fyrirlestrinum talar Marcel um hvernig hann rannsakar aukaverkanir geislameðferðar með áður óþekktri nákvæmni með hjálp stórra gagnasafna af sneiðmyndum.
Fyrirlesturinn verður haldinn í Skásölum í kjallara Kvennadeildar Landspítala við Hringbraut fimmtudaginn 13. september 2018, kl 15:00
Nánari upplýsingar í auglýsingu…

Geislafræðingur - Orkuhúsið
2018-09-25 - 2018-11-11 | Orkuhúsið, Suðurlandsbraut 34, Reykjavík, 108
Í góðum hópi starfsfólks hjá Íslenskri myndgreiningu, í Orkuhúsinu, er pláss fyrir einn geislafræðing í fullt starf.
Fullt starf telst vinna milli kl. 8 og 17, fjóra daga vikunnar.
Frábært tækifæri fyrir skemmtilega fagmanneskju sem langar að vera með í að taka bestu myndir í bænum!
Viðkomandi þarf að geta hafið störf 1. febrúar 2019.
Áhugasamir mega gjarna leita upplýsinga hjá Einfríði í 8608856, einfridur@rontgen.is, eða Arnþóri 8527552, arnthor@rontgen.is

Röntgen Orkuhúsið – Framsækið fyrirtæki í myndgreiningu

Raförninn - Opið hús!!
2018-10-19 | Raförninn, Suðurhlíð 35, Suðurhlíð 35, Reykjavík, 105
Þá er komið að því! Í ár höldum við októberfest og bjóðum fólki í heimsókn í Suðurhlíð 35, föstudaginn 19. október nk., klukkan 17.
Allir velkomnir – Núverandi, fyrrverandi og tilvonandi viðskiptavinir og samstarfsfólk.
Léttar veitingar í boði, létt skemmtiatriði, léttur fréttaflutningur og léttur og skemmtilegur félagsskapur!
Takið daginn strax frá, því við viljum ekki missa af að hitta ykkur 🙂
Við yrðum þakklát ef þið sem eruð á Facebook vilduð merkja við þar hvort þið reiknið með að mæta en það er bara til að geta betur áætlað veitingar 😉
Við viljum að sjálfsögðu að allir mæti, hvort sem fólk hefur fengið Facebook boð eða frétt af þessu á annan hátt og hvort sem það hefur merkt við að það kæmi eða ekki.
Látið endilega sem flesta vita og það má gjarna undirstrika að það eru allir velkomnir, það er alls ekki nauðsynlegt að hafa fengið einhverskonar boð.
Þeir sem fá boð á viðburðinn á Facebook eru beðnir að senda „invite“ til myndgreiningarfólks og annarra sem tengjast Raferninum á einhvern hátt.

Myndgreining Hjartaverndar - Opið hús!
2018-11-09 17:00 - 20:00 | Hjartavernd, Holtasmári 1, Kópavogur, 201, Iceland
Kæra myndgreiningarfólk!
Röntgendagurinn nágast óðfluga og af því tilefni verður opið hús hjá Myndgreiningu Hjartaverndar, föstudaginn 9. nóvember næstkomandi.
Myndgreining Hjartaverndar hóf nýlega almenna myndgreiningarþjónustu sem byggir á grunni myndgreiningar í Hjartavernd þar sem í tæplega tvo áratugi hefur farið fram myndgreining, aðallega í vísindaskyni.
Í ljósi breyttrar starfsemi hefur húsnæði verið breytt auk þess sem ný tæki hafa verið tekin í notkun m.a. tvíorku tölvusneiðmyndatæki með tveimur röntgenrörum sem býður uppá nýja möguleika í myndgreiningu.
Í boði verða léttar veitingar í föstu og fljótandi formi. Við vonumst til að sem flestir sjái sér fært að mæta til að njóta dagsins með kollegum úr myndgreingargeiranum.
Húsið opnar klukkan 17.
Allir Hjartanlega velkomnir!
Kveðja,
Starfsfólk Myndgreiningar Hjartaverndar

EHÍ - Spennandi námskeið á haustönn
2018-11-10 - 2019-02-23 | Endurmenntun HÍ, Dunhagi 7, Reykjavik, Iceland
Endurmenntun HÍ er alltaf með fjölbreytt úrval góðra námskeiða og lengri námsbrauta. Það er uppbyggjandi að huga að gagnlegu og skemmtilegu námi 🙂
Þeir sem ætla í umfangsmeira nám hafa gagn af að læra akademísk vinnubrögð, hvort sem langt er liðið frá því síðast var sest á skólabekk eður ei, og ef stefnt er á nám í einhverskonar tæknigrein getur verið gott að dusta rykið af stærðfræðinni.
Skapandi samskipti og færni í tjáningu er frábært að kynna sér, hvort tveggja er mikilvægt í starfi, námi og bara í lífinu almennt.
Fólk sem er að taka að sér stjórnunarstörf getur undirbúið sig með námskeiðinu Stjórnun fyrir nýja stjórnendur og þeir sem þegar eru í stjórnunarstöðum gætu örugglega haft gagn af að kynna sér greiningu ferla og ferlastjórnun. Svo þurfa allir, í hvaða starfi sem er, að huga að vellíðan og velgengni í starfi.
Gæðastjóri Rafarnarins getur ekki stillt sig um að benda á námskeið um verkfærakistu Google, enda segja sumir að hún láti Google vin sinn um að stjórna lífi sínu 😉
Margir hafa örugglega áhuga á að ná betri tökum á ensku talmáli. Flest skiljum við ensku ágætlega og getum skrifað texta en að tala málið af öryggi, í vinnu og frítíma, getur verið allt annar handleggur.
Þegar enskan er komin er upplagt að leggjast í ferðalög og þá getur t.d. verið gaman að fá leiðsögn um hvernig hægt er að upplifa ævintýraeyjuna Tenerife á einstakan hátt. Á Tenerife og fleiri stöðum erlendis má oft sjá vindmyllur sem framleiða rafmagn og einhverja langar örugglega til að fræðast um hvernig fólk beislar jafnt suðræna vinda sem rammíslenskt rok til orkuvinnslu! Erlendis eru líka grafnir gimsteinar úr jörð og þessi glitrandi undur náttúrunnar heilla marga með fegurð sinni, verðmæti og sögu sem stundum er falleg en stundum ofbeldisfull og jafnvel blóði drifin.
Svo er líka hægt að leggja áherslu á Ísland og íslenskuna, t.d. með námskeiðunum Íslensk öndvegisljóð, Íslensk fatasaga og uppruni lopapeysunnar og Skrif…andi sem bendir á leiðir til að skrifa sér til gamans og opna fyrir flæði og hugmyndir.
Margar athafnakonur á besta aldri eru í lesendahópi Arnartíðinda og til að halda orku og gleði gæti sá hópur t.d. kíkt á námskeið sem leggur áherslu á fæðu og flóru fyrir hraustan líkama og heilbrigða sál. Jóga hefur líka gefist mörgum vel, bæði fyrir líkama og sál, og sumir færa rök fyrir því að örveruflóra líkamans hafi veruleg áhrif á sálarástandið.
Þetta eru nokkur dæmi um það sem verður í boði hjá EHÍ á haustmisseri 2018 en ótalmargt fleira er á dagskránni.

RSNA 2018
2018-11-25 - 2018-11-30 | McCormick Place, Chicago, McCormick Place, Chicago, IL, United States
Árleg ráðstefna Radiological Society of North America er viðburður sem hver einasta manneskja í myndgreiningargeiranum ætti að sækja að minnsta kosti einu sinni… og helst sem oftast!
RSNA 2018 er engin undantekning – Ótrúlega vönduð og umfangsmikil dagskrá.
Nánari upplýsingar og skráning, á vefsíðu RSNA 2018
Listi yfir Íslendinga sem Arnartíðindi hafa frétt að séu á leið á RSNA í ár er kominn á raforninn.is

Jólafundur Félags geislafræðinga!
2018-12-11 20:00 - 22:00 | Borgartún 6, Borgartún 6, Reykjavík, 105, Iceland

Raförninn óskar eftir tæknimanni.
2019-01-09 - 2019-02-05
Raförninn óskar eftir að ráða tæknimann í þjónustuteymi fyrirtækisins. Meginverkefni eru uppsetningar, viðhald, eftirlit og gæðamælingar ýmissa lækningatækja, auk annarra tilfallandi verkefna.
Gott tækifæri til að vinna í samhentum hópi, að fjölbreyttum og spennandi verkefnum fyrir góða viðskiptavini.
Nánari upplýsingar á job.is og/eða í síma 698 8118

Læknadagar 2019
2019-01-21 - 2019-01-25 | Harpa Conference Center, Austurbakka 2, Reykjavík, 101, Iceland
Á Læknadögum er margt áhugavert fyrir allt heilbrigðisstarfsfólk.
Allir heilbrigðisstarfsmenn eru velkomnir á Læknadaga og hægt er að kaupa aðgang að dagskrá í Hörpu þegar ráðstefna hefst. Skráningarborðið og miðasala er opið alla dagana á meðan á ráðstefnu stendur. Eingöngu dagpassar eru þó í boði en dagpassinn kostar kr. 13.000. Ekki er hægt að kaupa sig inn á staka fyrirlestra eða hálfan dag.
Það er mælt með því að mæta snemma ef gestir eru að kaupa sér passa á staðnum þar sem raðir geta myndast nokkrum mínútum áður en fyrirlestrar hefjast. Það má einnig nefna að ekki er hægt að senda reikning á fyrirtæki fyrir þátttökugjöldum heldur þarf að greiða þátttökugjöld við skráningu.
Þeir sem vilja meiri upplýsingar geta haft samband við radstefnur@icelandtravel.is
Dagskrána má m.a. finna í Læknablaðinu og ritstjóri Arnartíðinda tók í fljótheitum saman yfirlit um dagskrárliði sem gætu vakið áhuga flestra:
Mánudaginn 21. janúar eru hádegisverðarfundir með fókus á samskipti milli heilbrigðisstétta og innan þeirra. Seinnipartinn má t.d. benda á umfjöllun um teymisvinnu, þróun hennar og framtíðaráskoranir.
Allir vilja geta notið efri áranna, með heilann í góðu lagi, og þess vegna má benda á að á þriðjudagsmorgni er meðal annars fjallað um aðferðir sem fólk getur notað alla ævi til að minnka líkur á heilabilun. Seinnipart dagsins er t.d. hægt að fræðast um niðurstöður könnunar á líðan og starfsaðstæðum lækna á Íslandi.
Fyrri hluta miðvikudags eru a.m.k. tvær fyrirlestraraðir áhugaverðar fyrir alla; annarsvegar er fjallað um langvinna, útbreidda stoðkerfisverki, m.a. af völdum vefjagigtar, og hinsvegar er umfjöllun um ofbeldi. Seinnipartinn má m.a. benda á fyrirlestraraðir um augnþurrk og um óvinnufærni og kl. 16:20 er mjög áhugaverður dagskrárliður þar sem tíu heimilislæknar á ýmsum aldri og frá ýmsum stöðum segja frá eftirminnilegum atvikum úr starfi sínu. Á miðvikudagskvöld er svo fundur opinn almenningi þar sem fjallað er um bólusetningar á Íslandi.
Heilsa og líðan læknanema og lækna er í brennidepli fyrripart fimmtudagsins 24. janúar og í hádeginu er fundur þar sem áhugaverð fullyrðing kemur fram í yfirskrift: „Rafræn skráning sjúklinga er einn helsti streituvaldur lækna í starfi, hvað er til ráða?“ Fundurinn er á vegum styrktaraðila og er forvitnilegt að vita hvað kemur fram á honum.
Á föstudagsmorgninum er meðal annars hægt að fræðast um fjarheilbrigðisþjónustu á Íslandi, sem er mjög áhugavert í landi með dreifðri byggð og oft erfiðum samgöngum. Seinnipart föstudags má svo benda á skemmtilega fyrirlestraröð þar sem tekin eru fyrir, bæði í gamni og alvöru, áföll og áfallastreita í bókmenntum fyrri alda. Læknadögum lýkur svo með skemmtun á föstudagskvöldi.

UT messan 2019
2019-02-08 - 2019-02-09 | Harpa Conference Center, Austurbakka 2, Reykjavík, 101, Iceland
UTmessan inniheldur marga viðburði og allir styðja þeir við markmið UTmessunnar sem er að sýna hve stór og fjölbreyttur tölvugeirinn á Íslandi er, með það að markmiði að fjölga þeim sem velja sér tölvu- og tæknigreinar sem framtíðarstarfsvettvang. Öll helstu tölvu- og tæknifyrirtæki landsins taka þátt í viðburðum UTmessunnar.
Nánari upplýsingar á https://utmessan.is/

ECR 2019
2019-02-27 - 2019-03-03 | Austria Center Vienna, Bruno-Kreisky-Platz 1, Wien, 1220, Austria
Ráðstefna European Society of Radiology er stærsti viðburður myndgreiningarfólks í Evrópu ár hvert. Dagskráin er metnaðarfull og skipuleggjendur leggja mikla vinnu í að gera ráðstefnu hvers árs enn betri en þá síðustu.
Nánari upplýsingar á https://www.myesr.org/congress
Arnartíðindi eru með lista yfir íslenskt myndgreiningarfólk sem frést hefur að verði á ECR 2019.

Vefnámskeið um betri þjónustu
2019-03-06 - 2019-03-14
Fræðslusetrið Starfsmennt býður upp á góð vefnámskeið sem fólk getur tekið hvar og hvenær sem er. Í mars 2019 opnast fjögur áhugaverð námskeið sem snúa að móttöku viðskiptavina og samskiptum í síma og með tölvupósti.
20 góð ráð í þjónustusímsvörun
8 lyklar að árangursríkum tölvupóstsamskiptum
Þjóðerni og þjónusta – Góð ráð í samskiptum við erlenda gesti
Service Quality, Hospitality and Cultural Differences
Nánari upplýsingar og skráning er hjá Starfsmennt.

Aðalfundur Félags geislafræðinga - Breyting!!
2019-04-30 17:00 - 19:00 | Borgartún 6, Borgartún 6, Reykjavík, 105, Iceland
Aðalfundur Félags geislafræðinga
verður haldinn
þriðjudaginn 30. apríl 2019 kl. 17.00
að Borgartúni 6—Reykjavík
Nú erum við í fundarsal á 4. Hæð
Dagskrá:

Skýrsla stjórnar.
Endurskoðaðir reikningar félagsins kynntir og bornir undir fundinn.
Lagabreytingar.
Fjárhagsáætlun stjórnar kynnt ásamt ákvörðun um félagsgjöld.
Kosning stjórnar, varamanna og skoðunarmanna reikninga.
Kosning í lögboðnar nefndir félagsins.
Önnur mál.

Félag geislafræðinga
Borgartúni 6 – 105 Reykjavík
595 5186
geislar@bhm.is – www.sigl.is

Norræna ráðstefnan - NCR 2019
2019-05-22 - 2019-05-24 | Radisson Blu Scandinavia Hotel, Amager Boulevard 70, Copenhagen, DK-2300, Danmark
Það muna allir hvað norræn ráðstefna myndgreiningarfólks tókst frábærlega í Reykjavík 2017! Nú bjóða frændur okkar Danir heim til Kaupmannahafnar í maí 2019.
Full ástæða til að kynna sér það sem er á http://www.ncr2019.dk/

Hlutanetið (Internet of Things) – Ráðstefna Staðlaráðs og HR
2019-09-06 | Háskólinn í Reykjavík, Menntavegur 1, Reykjavík, 101, Iceland
Allir hlutir verða að lokum tengdir við Netið. Hægt verður að hafa eftirlit með öllum hlutum og fjarstýra breytingum á þeim. Hlutirnir munu mynda samofna heild og raunheimar verða eitt risastórt upplýsingakerfi. Meginþátturinn í þessari heild verður Hlutanetið, (Internet of Things, IoT).
Þann 6. september verður ráðstefna um þessa spennandi hluti haldin í húsnæði Háskólans í Reykjavík. Meðal umfjöllunarefna verða innviðir, öryggi og staðlar tengt Internet of Things.
Nánari upplýsingar og skráning er hjá Staðlaráði Íslands

Verkefnastjórnun - EHÍ
2019-09-19 08:30 - 12:30 | Endurmenntun HÍ, Dunhagi 7, Reykjavik, Iceland
Á öllum vinnustöðum eru ákveðin verkefni í gangi og þau geta þarfnast skipulagðrar stjórnunar.
Úr kynnigartexta námskeiðsins: „…farið er farið í grunninn á verkefnastjórnun sem og hvað verkefnastjórnun er og hvar hún getur nýst. Áhersla er á undirbúning og eftirfylgni verkefna til að tryggja árangur.“
Nánari upplýsingar og skráninga hjá Endurmenntun Háskóla Íslands.

Raförninn - Opið hús!!
2019-10-25 17:00 | Raförninn, Suðurhlíð 35, Suðurhlíð 35, Reykjavík, 105
Það verður opið hús hjá Raferninum föstudaginn 25. október næstkomandi!
Myndgreiningarfólk og aðrir sem tengjast starfsemi fyrirtækisins á einhvern hátt eru velkomin í heimsókn að Suðurhlíð 35 í Reykjavík, hvort sem um er að ræða núverandi, fyrrverandi eða tilvonandi viðskiptavini og samstarfsfólk 🙂
Raförninn á 35 ára afmæli á árinu og við vonum að sem flestir geti komið og glaðst með okkur. Léttar veitingar verða í boði, eitthvað verður sér til gamans gert og félagsskapurinn að sjálfsögðu frábær!
Húsið opnar kl. 17 og við hlökkum til að sjá ykkur. Nánari upplýsingar er hægt að finna á Facebook.
Með bestu kveðjum frá starfsfólki Rafarnarins.

EHÍ - Jákvæð sálfræði og styrkleikaþjálfun
2019-10-29 - 2019-11-26 | Endurmenntun HÍ, Dunhagi 7, Reykjavik, Iceland
Námskeið hjá Endurmenntun HÍ.
Úr kynningartexta námskeiðsins: „Jákvæð sálfræði fæst við rannsóknir á því sem fólk gerir rétt frekar en því sem fólk gerir rangt. farið yfir rannsóknir á styrkleikum, bjartsýni og hamingju og fjallað um gildi jákvæðni fyrir sköpun og árangur. Einnig verður farið í kosti styrkleikaþjálfunar og hvernig hægt er að nýta sér verkfæri úr styrkleikaþjálfun í daglegu lífi.“
Nánari upplýsingar og skráning er á vefsíðu EHÍ.

EHÍ - Tölvupóstar og stuttir textar
2019-10-30 13:00 - 16:00 | Endurmenntun HÍ, Dunhagi 7, Reykjavik, Iceland
Skrifaður texti gegnir stóru hlutverki, bæði í vinnu og einkalífi. Það getur skipt höfuðmáli að textinn sé skiljanlegur og settur þannig fram að fólk taki mark á honum.
Úr kynningartexta námskeiðsins: „Farið verður í nokkur helstu einkenni texta sem samdir eru á íslensku og þátttakendur þjálfaðir í að semja stutta texta, t.d. tölvupósta, efni á innri vefi, heimasíður og fréttabréf.“
Nánari upplýsingar og skráning er hjá Endurmenntun HÍ.

Harvard Medical - Quality and Safety (in radiology)
2019-11-06 - 2019-11-07 | WYNDHAM BOSTON BEACON HILL, 5 Blossom Street, Boston, MA, MA 02114, United States
Ráðstefna um gæði og öryggi í heilbrigðisþjónustu, með áherslu á læknisfræðilega myndgreiningu.
Hljómar kunnuglega? Virðist vera sama þema og á Gæðavísisráðstefnunum sem Raförninn hélt yfir 10 ára tímabil. Virkilega spennandi…
Nánari upplýsingar og skráning eru á vefsíðu Harvard Medical School
Dagskráin fyrir myndgreiningu er þar líka.

LSH - Málþing um krabbameinslækningar og geislameðferð
2019-11-07 16:00 - 17:00
Geislameðferð krabbameina í 100 ár. Virkilega spennandi málþing fyrir allt myndgreiningarfólk! Aðgangur er ókeypis en það þarf að skrá sig.
Nánari upplýsingar og skráning á vefsíðu LSH.

RSNA 2019
2019-12-01 - 2019-12-06 | McCormick Place, Chicago, McCormick Place, Chicago, IL, United States
Stóra, vandaða, gagnlega og skemmtilega ráðstefnan sem myndgreiningarfólk kannast við 🙂 Árleg ráðstefna Radiological Society of North America, alltaf haldin í Chicago og þetta árið stendur hún yfir 1. – 6. desember.
RSNA listi Arnartíðinda er hér…
Nánari upplýsingar og skráning er á vefsíðu ráðstefnunnar.

Stjórnvísi - Ómeðvituð hlutdrægni
2019-12-03 08:30 - 09:40 | Háskólinn í Reykjavík, Menntavegur 1, Reykjavík, 101, Iceland
Við höfum öll einhverja fordóma, jafnvel þótt við vitum ekki af því. Það er mjög upplýsandi að skoða sjálfan sig markvisst og koma auga á hlutdrægni sem maður gerði sér ekki grein fyrir áður. Þannig gefst líka færi á að taka á þessari hlutdrægni, þannig að hún hafi síður áhrif á hegðun manns.
Stjórnvísi býður upp á stuttan morgunfund, þriðjudaginn 3. desember nk., þar sem kynntar eru aðferðir til að koma auga á eigin fordóma og vinna gegn hlutdrægni af þeirra völdum.
Nánari upplýsingar og skráning eru á vefsíðu Stjórnvísi.
